**1.** **ΛΑΤΙΝΙΚΗ ΓΛΩΣΣΑ ΚΑΙ ΛΟΓΟΤΕΧΝΙΑ** [σσ. 9-12]

**1.1. Η Λατινική Γλώσσα**

|  |  |
| --- | --- |
| [1] Η **λατινική γλώσσα** ήταν η **διάλεκτος των Λατίνων**, δηλ. των κατοίκων της περιοχής του Λατίου, στην οποία βρίσκεται και η Ρώμη. Η διάλεκτος αυτή, όπως και άλλες διάλεκτοι της αρχαίας Ιταλίας (π.χ. η Φαλισκική, και η Οσκο-ουμβρική), ανήκει **στην ινδοευρωπαϊκή γλωσσική οικογένεια**.    [2] Η λατινική υπερίσχυσε των άλλων διαλέκτων **με την επέκταση των Ρωμαίων** σ’ όλη την ιταλική χερσόνησο. Οι Ρωμαίοι, ενώ για όλες τις περιπτώσεις χρησιμοποιούσαν το εθνικό επίθετο «**ρωμαίος**», για τη γλώσσα τους διατήρησαν το επίθετο «**λατινική**».  [3] Οι ομοιότητες της Λατινικής με την Ελληνική οφείλονται: **1. στην κοινή καταγωγή από την Ινδοευρωπαϊκή** (π.χ. duo-δύο, fero-φέρω, pater -πατήρ), **2.** στα πολιτιστικά και **γλωσσικά δάνεια του ελληνικού αποικισμού** στην κεντρική και κάτω Ιταλία, από τη Νεάπολη και την Κύμη μέχρι τη Σικελία, **3.** στην **κατάκτηση της ελληνικής Ανατολής από τους Ρωμαίους**. Το πρώτο μεγάλο δάνειο των Ρωμαίων από τους Έλληνες ήταν το **αλφάβητό** τους: από την αποικία της Κύμης υιοθέτησαν τον 8ο/7ο αι. π.Χ. μια παραλλαγή ελληνικού δυτικού αλφαβήτου. Συνεπώς το «λατινικό» αλφάβητο, που σήμερα έχει γίνει παγκόσμιο κτήμα, είναι στην πραγματικότητα ελληνικό.  [4] Η αρχέγονη λατινική γλώσσα ήταν **λιτή** και **αγροτική**, ακριβώς όπως και ο λαός που τη χρησιμοποιούσε. Για τη χρονική περίοδο **μέχρι τον 3ο αι. π.Χ**. διαθέτουμε ελάχιστα γραπτά μνημεία χωρίς λογοτεχνική αξία. **Η συστηματική καλλιέργεια της Λατινικής** και η παραγωγή αξιόλογων κειμένων έγινε μετά την ιστορική «συνάντηση» των Ρωμαίων με τους Έλληνες που πραγματοποιήθηκε το 240 π.Χ | **[**1]  - Τι ονομάζουμε «λατινική γλώσσα»;  **-** Σε ποια γλωσσική οικογένεια ανήκει η λατινική γλώσσα;  [2]  - Πού οφείλεται η εξάπλωση της λατινικής γλώσσας;  [3]  - Πού οφείλονται οι ομοιότητες τα Λατινικής με την Ελληνική γλώσσα;  - Ποιο ήταν το πρώτο δάνειο των Ρωμαίων από τους Έλληνες;  [4]  - Ποια ήταν τα χαρακτηριστικά της αρχέγονης λατινικής γλώσσας; |

**1.2. Η Γένεση Της Ρωμαϊκής Λογοτεχνίας**

|  |  |
| --- | --- |
| [1] Η ρωμαϊκή λογοτεχνία **δεν είναι αυτοφυής**, όπως η αρχαία ελληνική λογοτεχνία. Είναι μια **λογοτεχνία «παράγωγη»** -η πρώτη στην Ευρώπη: γεννήθηκε υπό την επίδραση της ελληνικής γραμματείας. Το **240 π.Χ**. θεωρείται η «γενέθλιος» χρονολογία της. Τη χρονιά αυτή ένας έλληνας αιχμάλωτος πολέμου από τον Τάραντα, ο **Λίβιος Ανδρόνικος**, οργανώνει στη Ρώμη **παραστάσεις θεάτρου με ελληνικά έργα διασκευασμένα στα Λατινικά**. Ο ίδιος **μεταφράζει και την *Οδύσσεια* του Ομήρου** χρησιμοποιώντας ένα εντόπιο μέτρο, το **«σαντούρνιο» στίχο**.  [2] **Στις ρίζες**, λοιπόν, της ρωμαϊκής **γραμματείας** βρίσκεται ο πατέρας της ελληνικής λογοτεχνίας, ο **Όμηρος**, και ένα κορυφαίο ελληνικό είδος, το **δράμα**. Αυτές οι αρχέγονες συνθήκες γένεσης της ρωμαϊκής λογοτεχνίας θα αφήσουν ανεξάλειπτη τη σφραγίδα τους: η μετέπειτα συγγραφική παραγωγή των Ρωμαίων θα είναι άρρηκτα συνδεδεμένη με τις ελληνικές πηγές. | [1]  - Ποια θεωρείται η «γενέθλιος» χρονολογία της ρωμαϊκής λογοτεχνίας; Τι συνέβη τη χρονιά αυτή;  [2]  - *Ποιος* και *Ποιο* λογοτεχνικό είδος βρίσκεται στις ρίζες της ρωμαϊκής γραμματείας; |

**1.3. Εποχές Της Ρωμαϊκής Λογοτεχνίας**

|  |  |
| --- | --- |
| Στην οριοθέτηση των εποχών και περιόδων της ρωμαϊκής λογοτεχνίας επικρατούσε παλαιότερα μια **«αριστοκρατική» αξιολόγηση**: η λογοτεχνία διαιρούνταν σε «χρυσό αιώνα», «αργυρό αιώνα» κ.ο.κ. Η αντίληψη αυτή θεωρείται σήμερα αντιεπιστημονική, γιατί βέβαια σε κάθε εποχή εμφανίζονται ταυτόχρονα μεγάλα ταλέντα και ήσσονες λογοτέχνες.  Σήμερα χρησιμοποιείται είτε η **περιγραφική διαίρεση** σε **1/** προκλασική ή αρχαϊκή εποχή (περ. ως το 100 π.Χ.), **2/** κλασική εποχή (περ. ως το θάνατο του Αυγούστου, το 14 μ.Χ.), **3/** μετακλασική εποχή (ως τα μέσα του 3ου αι. μ.Χ.) και **4/** Ύστερη Αρχαιότητα,  είτε η διάκριση, με **ιστορικά κριτήρια**, σε **1/** δημοκρατική (ως το 31 π.Χ., τη ναυμαχία του Ακτίου), **2/** αυγούστεια (ως το 14 μ.Χ.) και **3/** (πρώιμη, μέση, ύστερη) αυτοκρατορική εποχή.  Σε κάθε περίπτωση το **τέλος της αρχαίας ρωμαϊκής λογοτεχνίας** τοποθετείται στον 6ο αι. μ.Χ., οπότε αρχίζει ο **λατινικός Μεσαίωνας**. | - αριστοκρατική αξιολόγηση  [χρυσός, αργυρός αιώνας]  - περιγραφική διαίρεση  - ιστορικά κριτήρια  [δημοκρατική, αυγούστεια, αυτοκρατορική]  - Πότε τοποθετείται το τέλος της αρχαίας ρωμαϊκής λογοτεχνίας; |

**1.4. Γενικά Χαρακτηριστικά Της Ρωμαϊκής Λογοτεχνίας**

|  |  |
| --- | --- |
| [1] Το πρώτο και βασικό χαρακτηριστικό της ρωμαϊκής λογοτεχνίας είναι **η στενή συνάφειά της με την ελληνική γλώσσα και γραμματεία**. Η διαπίστωση ότι «*η Ελλάδα, ενώ κατακτήθηκε, κατέκτησε τον άγριο νικητή και εισήγαγε τις τέχνες στο αγροτικό Λάτιο*» (Οράτιος) επαληθεύεται πλήρως στο χώρο της λογοτεχνίας. **1/** Το ιδανικό της κατοχής των δύο γλωσσών και λογοτεχνιών (δηλ. της ελληνικής και της λατινικής: *utriusque linguae peritia*) ενσαρκώνεται σ’ όλους τους ρωμαίους λογίους και λογοτέχνες, από τον Ναίβιο και τον Πλαύτο μέχρι τον Κλαυδιανό και τον Βοήθιο. **2/** Πλήθος ελληνικές λέξεις, και μαζί μ’ αυτές και τα αντίστοιχα πολιτισμικά φορτία, μεταφέρονται και πολιτογραφούνται στο ρωμαϊκό λεξιλόγιο ‒ και συχνά έτσι επιβιώνουν μέχρι σήμερα στις ρωμανικές γλώσσες. **3/** Τα ελληνικά πρότυπα γονιμοποιούν τα ρωμαϊκά ταλέντα: δίχως την αττική κωμωδία δε θα υπήρχε Πλαύτος ούτε ο Βεργίλιος χωρίς τον Όμηρο ούτε ο Οράτιος χωρίς τους αρχαϊκούς λυρικούς ή ο Σενέκας χωρίς την αττική τραγωδία.  [2] Η σχέση του ρωμαίου λογοτέχνη με το ελληνικό πρότυπο είναι η **1/ δημιουργική** **πρόσληψη** («imitatio») και **2/** ο **ανταγωνισμός** («aemulatio») που οδηγούν στην παραγωγή λόγιας και υψηλής λογοτεχνίας με προσωπικά χαρακτηριστικά. Πρόκειται επομένως για ένα δημιουργικό διάλογο της επιγονικής με την προγονική γραμματεία. Στους μετακλασικούς χρόνους, δίπλα στα μεγάλα ελληνικά πρότυπα, τοποθετούνται και ρωμαϊκά: οι μεγάλοι λογοτέχνες της κλασικής Ρώμης, π.χ. ο Κικέρων και ο Βεργίλιος.  [3] Επειδή η μεγάλη ανάπτυξη της ρωμαϊκής γραμματείας αρχίζει **στα ελληνιστικά χρόνια**, οι Ρωμαίοι **απομιμούνται** ταυτόχρονα ελληνιστικά, κλασικά και αρχαϊκά ελληνικά πρότυπα, παρατηρείται δηλ. **ανάμειξη χρονικά διαφορετικών προτύπων**.  [4] Οι ιδιόρρυθμες αυτές συνθήκες οδηγούν σε μια επίσης **ιδιόρρυθμη εξέλιξη των λογοτεχνικών ειδών**: **π.χ.** η **κωμωδία** ‒ ο τελευταίος ώριμος καρπός των Ελλήνων ‒ είναι το πρώτο είδος που ωριμάζει στη Ρώμη, ενώ το **έπος** ‒ ο πρώτος ώριμος καρπός των Ελλήνων ‒ ωριμάζει τελευταίο.  [5] Επιπλέον οι Ρωμαίοι συχνά **αλλοιώνουν ή μεταμορφώνουν τα ελληνικά είδη ή παράγουν νέα είδη**: **λ.χ.** η **ρωμαϊκή ελεγεία** απέχει πάρα πολύ από την ελληνική ελεγεία, ενώ η **σάτιρα** είναι ένα σχεδόν νέο, καθαρά ρωμαϊκό, είδος.  [6] Ένα άλλο χαρακτηριστικό είναι η **προοδευτική εξειδίκευση του ρωμαίου λογοτέχνη σε στενότερο ειδολογικό εύρος** αλλά με περισσότερες αξιώσεις ποιότητας και βάθους. Μετά την εξάντληση, τέλος, των λογοτεχνικών ειδών **1/** επιχειρείται ο **συμφυρμός** τους και **2/** αναζητούνται νέοι δρόμοι.  [7] Με τη συνεχή καλλιέργεια ο λατινικός γραπτός λόγος εμπλουτίζεται, εξωραΐζεται, ωριμάζει και φθάνει σε αξιοθαύμαστο ύψος. Ο πεζός λόγος λ.χ. του Κικέρωνα και η ποιητική δημιουργία του Βεργιλίου ανήκουν στα αριστουργήματα της παγκόσμιας λογοτεχνίας. **1/** Εκτός από την **αισθητική της αρτιότητα** η ώριμη ρωμαϊκή λογοτεχνία **2/** εμπεριέχει και εκφράζει τον **ιδιάζοντα ιδεολογικό πλούτο** της ρωμαϊκής κοινωνίας: **α/** η προβολή των πάτριων ηθών («mos maiorum») και υποδειγμάτων («exempla»), **β/** η ρωμαϊκή πολιτεία («respublica»), **γ/** θρησκεία («religio») και οικογένεια («familia»), **δ/** αρετές όπως **δ1/** η ανδρεία («virtus»), **δ2/** η πίστη («fides»), **δ3/** η επιείκεια («clementia»), **δ4/** η σοφία («sapientia»), **δ5/** η σοβαρότητα («gravitas»), **δ6/** το κύρος («auctoritas»-«dignitas») κ.ά. αποτυπώνονται και προβάλλονται σ’ όλα τα λογοτεχνικά είδη και σ’ όλες τις εποχές.  [8] Τα **α/ φυσικά χαρακτηριστικά της Λατινικής** ‒ **α1/** η στιβαρότητα, **α2/** η λογική και συντακτική οργάνωση, **α3/** η τάση για λιτό, συγκεκριμένο και κατανοητό λόγο ‒ **β/ αναδεικνύονται και εμπλουτίζονται με** επίκτητα καλολογικά στοιχεία από τους προικισμένους χειριστές της· έτσι **προς τα τέλη της αρχαιότητας** η γλώσσα των Ρωμαίων έχει φθάσει σε ένα επίπεδο που την καθιστά κατάλληλη για την **παγκόσμια πολιτισμική επικοινωνία**. Η ευρύτατη χρήση της κατά τη διάρκεια του Μεσαίωνα και του Ουμανισμού αποδεικνύει το βαθμό ωριμότητάς της. | [1]  - Από πού φαίνεται η στενή συνάφεια της ρωμαϊκής **γλώσσας και λογοτεχνίας** με την ελληνική γλώσσα και γραμματεία;  [**γραμματεία**: η λογοτεχνία]  [2]  Ποια η σχέση του ρωμαίου λογοτέχνη με το ελληνικό **πρότυπο**;  [3]  - Πότε αρχίζει η μεγάλη ανάπτυξη της ρωμαϊκής **γραμματείας**;  - Ποια λογοτεχνικά **πρότυπα** απομιμούνται οι Ρωμαίοι λογοτέχνες;  [4]  - Παραδείγματα της ιδιόρρυθμη εξέλιξη των λογοτεχνικών **ειδών**.  [5]  - Παραδείγματα παραγωγής νέων λογοτεχνικών **ειδών**.  [6]  - Ρωμαίος λογοτέχνης και λογοτεχνικό **είδος**.  [**ειδολογικό εύρος**: με πόσα λογοτεχνικά είδη ασχολείται κάποιος λογοτέχνης]  [7]  - Τα χαρακτηριστικά της **ώριμης** **ρωμαϊκής** **λογοτεχνίας**  [8]  - Τα χαρακτηριστικά της λατινικής **γλώσσας** στο τέλος της αρχαιότητας |

**2. Κλασική εποχή [100 π.Χ - 14 μ.Χ.]** (σσ. 14- 21)

|  |  |
| --- | --- |
| [1] Η **λατινική γλώσσα** έχει τώρα πια διαμορφωθεί σε ένα όργανο κατάλληλο να διατυπώσει υψηλής τάξεως έντεχνο λόγο. Από το στάδιο της μαθητείας, των πειραματισμών και της πολυποίκιλης ανίχνευσης η **λατινική λογοτεχνία** προχωρεί σταθερά στη φάση της υψηλής δημιουργίας και της καλλιτεχνικής εκλέπτυνσης. **Επιδιώκεται** η αρμονική σύζευξη **1/** μορφής και περιεχομένου, **2/** πλασματικού και πραγματικού, καθώς και **3/** η εξειδίκευση και το βάθος. Η δημιουργική **κατάκτηση των ελληνικών προτύπων** ολοκληρώνεται προς κάθε κατεύθυνση. Τώρα ο **ρωμαίος καλλιτέχνης** πατά στέρεα στο πλούσιο έδαφός του και αποτολμά να **ανταγωνιστεί με αποτελεσματικό τρόπο** τους έλληνες κολοσσούς των ελληνιστικών, κλασικών και αρχαϊκών χρόνων: ο Κάτουλλος τον Καλλίμαχο, ο Λουκρήτιος τον Εμπεδοκλή, ο Κικέρων τους αττικούς ρήτορες και φιλοσόφους, ο Βεργίλιος το Θεόκριτο και τον Όμηρο, ο Οράτιος την αιολική ποίηση.  [2] **Μετά το 90 π.Χ**. και ύστερα από ένα άγονο κενό περίπου εξήντα χρόνων, εμφανίζεται ένας μεγάλος αριθμός ταλέντων. Δημιουργούνται έργα που επέζησαν δύο χιλιάδες χρόνια, διαμόρφωσαν την έννοια του «κλασικού», συντήρησαν και αναγέννησαν επανειλημμένα την Ευρώπη.  [3] Οι **κλασικοί Ρωμαίοι**, σχεδόν στο σύνολό τους γόνοι των ταραγμένων χρόνων 133-31 π.Χ. **καλύπτουν όλο το ειδολογικό φάσμα της λογοτεχνίας**. Εάν θεωρήσουμε ως συμβατικό πέρας της εποχής αυτής το θάνατο (14 μ.Χ.) του Οκταβιανού Αυγούστου -μιας μορφής που σημάδεψε όχι μόνο την ιστορία αλλά και τα γράμματα-, **η περίοδος εμφανίζει δύο περίπου ίσα χρονικά τμήματα**· **στο πρώτο**, που φθάνει περίπου ως το 40 π.Χ., δεσπόζει ο λαμπερός **κικερώνειος λόγος** και ανθεί κυρίως η **πεζογραφία**· **στο δεύτερο**, γνωστό παγκοσμίως με τον όρο «**αυγούστειοι χρόνοι**», παίρνει τη σκυτάλη η υψηλή **ποίηση**.  [4] Χαρακτηριστική για την εποχή αυτή είναι επίσης η λογοτεχνική αναγέννηση που σηματοδοτεί από το «**κίνημα των Νεωτέρων**»: μεταφυτεύεται στη Ρώμη το **«μοντερνιστικό» ρεύμα** της λογοτεχνικής σχολής του Καλλιμάχου. Οι «νεωτερικοί» ποιητές δημιουργούν πολύ καλοδουλεμένα **ποιήματα, τα οποία διακρίνοντα**ι για: **1/** τη συντομία τους, **2/** το σκοτεινό και υπαινικτικό ύφος, **3/** την εκλέπτυνση και **4/** τη λογιότητα. Πρόκειται για: **α/** λυρική και ελεγειακή ποίηση, **β/** επύλλια και **γ/** επιγράμματα.  [5] Με το **θάνατο του Αυγούστου** ολοκληρώνεται όχι μόνο μια σημαντική πολιτική περίοδος αλλά και ένα βασικό κεφάλαιο της **ρωμαϊκής γραμματείας**. Η πρόσληψη του ελληνισμού έχει συντελεσθεί και η Ρώμη διαθέτει τους δικούς της «κλασικούς». Αρχίζει ο επιγονισμός και οι εσωστρεφείς αναγεννήσεις κάτι που δε συνεπάγεται βέβαια απαραίτητα και έκπτωση της ποιότητας ή απουσία ταλέντων | [1]  - Η λατινική **γλώσσα**/ η ρωμαϊκή **λογοτεχνία** την κλασική εποχή  - τι επιδιώκεται;  - η σχέση με το ελληνικό πρότυπο  -Ο Ρωμαίος καλλιτέχνης την κλασική περίοδο. Παραδείγματα  [2]  Πότε δημιουργούνται τα μεγάλα έργα της λογοτεχνίας;  [3]  Οι δύο φάσεις της κλασικής περιόδου  [4]  - «**Το κίνημα των Νεωτέρων**» (χαρακτηριστικά των ποιημάτων τους και είδη ποιημάτων)  [5]  - Πότε ολοκληρώνεται η κλασική εποχή;  - Σε ποια θέση βρίσκεται η ρωμαϊκή λογοτεχνία στο τέλος της κλασικής εποχής; |

**2.1. Οι Χρόνοι Του Κικέρωνα [ως το 40 π.Χ]**

|  |  |
| --- | --- |
| [1] Η δικτατορία του Σύλλα (82-79 π.Χ.) και η δολοφονία (44 π.Χ.) της κυρίαρχης πολιτικής μορφής των χρόνων αυτών, του Ιουλίου Καίσαρα, οριοθετούν μία περίοδο: **α/** γεμάτη εξωτερικές κατακτήσεις, **β/** κυρίως όμως εξοντωτικές έριδες για την εξουσία, ένα κλίμα που δημιουργεί ταυτόχρονα κεντρομόλες και φυγόκεντρες γραμματειακές τάσεις, αρχικά στο χώρο της πεζογραφίας.  [2] Ο **Ρωμαίος λογοτέχνης**, έχοντας κατακτήσει την εθνική του αυτοσυνειδησία, **επικεντρώνει το ενδιαφέρον του:** **1/** στη ρωμαϊκή ιστορία, παρελθούσα και σύγχρονη, **2/** στη γλώσσα και τη γραμματεία, **3/** το δίκαιο και τον πολιτισμό του.  [3] **α/** Η έντονη συμμετοχή του στα εσωτερικά τεκταινόμενα αποτυπώνεται σε **ρητορικούς λόγους** προσανατολισμένους στα πρότυπα των αττικών ρητόρων. **β/** Ταυτόχρονα η απογοήτευση τον ωθεί προς μία **φιλοσοφική φυγή** από την πραγματικότητα: με υπόστρωμα ελληνικές φιλοσοφικές προσλήψεις εμβαθύνει σε χώρους: **β1/** θεολογικής, **β2/** κοσμολογικής, **β3/** ανθρωπολογικής και κυρίως **β4/** πολιτικής σκέψης με κέντρο αναφοράς πάντοτε τη Ρώμη.  [4] Ο φιλοσοφικός και πολιτικός στοχασμός αυτονομεί το **διανοούμενο λογοτέχνη** (που είναι συχνά ταυτόχρονα και στρατιωτικός και πολιτικός) από τα ελληνικά πρότυπα και τον οδηγεί σε προσωπικές επιλογές και κατακτήσεις. Το εύρος αυτών των κατακτήσεων περιλαμβάνει σχεδόν όλα τα λογοτεχνικά γένη. | [1]  Ιστορικό πλαίσιο  [2]  - Πού επικεντρώνει το ενδιαφέρον του ο Ρωμαίος λογοτέχνης;  [3]  Τα γραμματειακά είδη  [4]  Ο διανοούμενος Ρωμαίος λογοτέχνης |

**2.1.1. Πεζογραφία**

|  |  |
| --- | --- |
| [1] Ο κορυφαίος εκπρόσωπος της πεζογραφίας, ο **Μάρκος Τύλλιος Κικέρων** (106-44 π.Χ.):  **Α/** υπήρξε χωρίς άλλο πρώτα-πρώτα ένας από τους **μεγαλύτερους ρήτορες της αρχαιότητας**. Έγραψε πάνω από εκατό λόγους, από τους οποίους σώζονται περίπου οι μισοί (περίφημοι είναι π.χ. οι τρεις “καισαρικοί”, οι τέσσερις “κατιλινικοί” και οι δεκατέσσερις “φιλιππικοί” του) και έχουν **περιεχόμενο πολιτικό ή δικανικό**.  **Β/** Εκτός από τη ρητορική πράξη επιδόθηκε και στη **θεωρητική πραγμάτευση** ζητημάτων σχετικών με τη ρητορεία και το ρήτορα.  **Γ/** Είναι θερμός θαυμαστής του Πλάτωνα και ταυτόχρονα εκλεκτικός οπαδός και άλλων φιλοσοφικών ρευμάτων και δημιουργεί μια σειρά από υπέροχους **φιλοσοφικούς διαλόγους**.  **Δ/** Η πολύπτυχη προσωπικότητά του έχει ανάγλυφα αποτυπωθεί στις περίπου 800 **επιστολές** των τεσσάρων επιστολογραφικών συλλόγων που συγκεντρώθηκαν και δημοσιεύτηκαν μετά το θάνατό του.  **1/** Η καθαρότητα της έκφρασης, **2/** η κομψότητα και η καλλιέπεια, **3/** η ζωηρότητα και το υφολογικό του ύψος τον κατέστησαν κορυφαίο **υπόδειγμα λατινικού λόγου** και τον εγκατέστησαν στον παρνασσό των αθανάτων της παγκόσμιας λογοτεχνίας.  [2] Στα ίδια χρόνια διαπρέπουν **τέσσερα ακόμη μεγάλα αναστήματα της ρωμαϊκής πεζογραφίας**: ο χαλκέντερος **1/** Βάρρων ο Ρεατίνος (116-27 π.Χ.), **2/** ο διάσημος στρατηγός Γάιος Ιούλιος Καίσαρ (100-44 π.Χ.), **3/** ο Κορνήλιος Νέπως (περ. 100-27 π.Χ.) και **4/**  ο Σαλλούστιος Κρίσπος (86- 35 π.Χ.).  [3] Ο **Βάρρων** είχε ήδη στα χρόνια του Κοϊντιλιανού (1ος αι. μ.Χ.) τη φήμη του “πιο καλλιεργημένου ανάμεσα στους Ρωμαίους και του καλύτερου γνώστη της λατινικής γλώσσας και όλης της αρχαιότητας: τόσο των ελληνικών όσο και των ρωμαϊκών πραγμάτων”. Πράγματι **έγραψε πάνω από 600 βιβλία** [!!] σχετικά με**: 1/** τη ρωμαϊκή και παγκόσμια ιστορία, **2/** τη θρησκεία, **3/** τον πολιτισμό, **4/** τις καλές τέχνες, **5/** το θέατρο, **6/** τους νόμους, **7/** την παιδαγωγική, **8/** τις επιστήμες, **9/** τη γλώσσα, **10/** τη γεωργία. Πρόκειται για ένα **σπάνιο και εκπληκτικό συνδυασμό** εγκυκλοπαιδιστή, γραμματολόγου, γραμματικού, αρχαιοδίφη - ιστορικού, νομομαθούς, τεχνοκρίτη και φιλοσόφου, που, έχοντας στο νου του μόνο τη Ρώμη και τους Ρωμαίους, κατέθεσε μια πλούσια παρακαταθήκη στο θησαυροφυλάκιο της λατινικής γραμματείας.  [4] Απέναντι στην πολυπτυχότητα του Βάρρωνα οι τρεις άλλοι πεζογράφοι εξειδικεύονται και διαπρέπουν στην **ιστοριογραφία**. Ο **Ιούλιος Καίσαρ** είναι ο καλλιτέχνης του είδους των **απομνημονευμάτων**: στρατιωτικές αναμνήσεις διατυπωμένες σε καθαρά και λιτά Λατινικά, σε ύφος που ανακαλεί τον Ξενοφώντα. Ο **Κορνήλιος Νέπως**, φίλος του Κικέρωνα και του Κατούλλου, εγκαινιάζει στη Ρώμη την **ιστορική βιογραφία**: έγραψε περίπου 25 βιογραφίες διάσημων Ελλήνων και Ρωμαίων, κυρίως στρατηγών. Ο **Σαλλούστιος Κρίσπος** ‒ ο «πρώτος στη ρωμαϊκή ιστορία», όπως τον χαρακτηρίζει ο Μαρτιάλης ‒ μεταφέρει στη ρωμαϊκή λογοτεχνία τη θουκυδίδεια ιστοριογραφία ή καλύτερα την **ιστορική μονογραφία** (περίφημο είναι το **έργο του *Η συνωμοσία του Κατιλίνα: De Catilinae coniuratione*)**. | [1] **Μάρκος Τύλλιος Κικέρων**  **Α/** Ρητορικοί λόγοι και πραγματείες (πόσοι είναι, ποιοι σώθηκαν, τι περιεχόμενο έχουν;)  **Β/** Θεωρητικές πραγματείες  **Γ/**Φιλοσοφικοί διάλογοι  **Δ/** Επιστολές  Τα χαρακτηριστικά του έργου του  [2]  Άλλοι **πεζογράφοι**  [3] **Βάρρων**: το έργο του (περιεχόμενο, χαρακτηριστικά)  [4]: **Ιστοριογραφία**  - **Ιούλιος Καίσαρ**: απομνημονεύματα  - **Κορνήλιος Νέπως**: ιστορική βιογραφία  - **Σαλλούστιος Κρίσπος**: ιστορική μονογραφία (έργο: *Η συνωμοσία του Κατιλίνα*) |

**2.1.2. Ποίηση**

|  |  |
| --- | --- |
| [1] Τα κικερώνεια χρόνια έχουν και ποιητική συγκομιδή, ποσοτικά λίγη, ποιοτικά όμως τεράστια. Ο **καλλιμαχικός Νεωτερισμός** γονιμοποιεί έναν κύκλο αισθαντικών ποιητών, ο διαπρεπέστερος από τους οποίους είναι χωρίς άλλο ο **Βαλέριος Κάτουλλος** (84-54 π.Χ.). Η **λυρική** και **επιγραμματική** ποίηση βρίσκει τώρα στα **116 έξοχα ποιήματα** του Κατούλλου την πρώτη κορυφαία ρωμαϊκή εκπροσώπησή της. **Πηγή της έμπνευσης** του Κατούλλου, αλλά και του πόθου και του πόνου του, είναι η άγνωστη κοπέλα που ονομάζει Λεσβία. Η Λεσβία έγινε μέσα από την περιπαθή ποίηση του Κατούλλου αιώνιο σύμβολο ερωτικής ποιητικής έμπνευσης.  [2] Όλες οι «νεωτερικές» αρετές ‒ εκτός της συντομίας ‒ χαρακτηρίζουν επίσης και τα **έξι βιβλία** του σκοτεινού φιλοσοφικού έπους ***Για* τη *φύση των πραγμάτων* (*De rerum natura*)** του επικούρειου επαναστάτη **Λουκρητίου** (96-53 π.Χ.): το εκτενές αυτό ποίημα που: **1/** έχει κοσμολογικό περιεχόμενο **2/** είναι ένα κήρυγμα κατά **2α/** της δεισιδαιμονίας, **2β/** του φόβου του θανάτου και **2γ/** της μεταφυσικής καταπίεσης, **3/** ένας ύμνος του Έρωτα και της Αφροδίτης.  [3] Διαφορετικά από τον **απαισιόδοξο ερωτικό Κάτουλλο** και τον **επαναστάτη υλιστή Λουκρήτιο**, ο πολυγραφότατος **Βάρρων** διακωμωδεί και σχολιάζει τα πάντα στις ψυχαγωγικές και διδακτικές του ***Μενίππειες σάτιρες***(*Satutae Menippeae*: εκατόν πενήντα βιβλία!), όπου συνδυάζεται αρμονικά ο ποιητικός με τον πεζό λόγο. | [1]  **Κάτουλλος**: το έργο του (τι είδους ποιήματα, ποια η πηγή της έμπνευσής του)  [2]  **Λουκρήτιος:** *Για* τη *φύση των πραγμάτων* (περιεχόμενο)  [3]  **Βάρρων:**  *Μενίππειες σάτιρες* (περιεχόμενο) |

**2.2. Αυγούστειοι χρόνοι**

|  |  |
| --- | --- |
| [1] Η ρωμαϊκή Μούσα θα παραγάγει τώρα κατεξοχήν «κλασικά» προϊόντα. Ο **αυγούστειος ποιητής** **συνδέει** στο έργο του **α/** την καλλιμαχική αυτάρκεια με **β/** το σύγχρονο πολιτικό γίγνεσθαι.  [2] Ο Αύγουστος και ο Μαικήνας **1/** υποστηρίζουν οικονομικά και συσπειρώνουν σε λογοτεχνικούς κύκλους κορυφαία ταλέντα («**πατρωνεία**»), **2/** με την άμεση ή έμμεση **απαίτηση** στράτευσης στο ιδεολογικό πρόγραμμα του Αυγούστου, το οποίο προβαλλόταν ως **2α/** επιστροφή στο «mos maiorum» και **2β/** ανασυγκρότηση του κατεστραμμένου από τους εμφύλιους πολέμους κράτους. **Ωστόσο** η πλήρης σχεδόν απουσία της ρητορείας τα χρόνια αυτά υποδηλώνει τις πραγματικές διαστάσεις της ελευθερίας του λόγου | [1]  Τα χαρακτηριστικά του «αυγούστειου» ποιητή  [2]  Οι επιδιώξεις του Αύγουστου |

**2.2.1. Ποίηση**

|  |  |
| --- | --- |
| [1] Το κέντρο βάρους μετατοπίζεται στην **ποιητική** δημιουργία (**1/** Βεργίλιος, **2/** Οράτιος, **3/** Τίβουλλος, **4/** Προπέρτιος, **5/** Οβίδιος) και ακολουθεί ο **πεζός** λόγος (**1/** Λίβιος).  [2] Οι πέντε ποιητές συνδέονται με δεσμούς εσωτερικής ποιητικής υφής και εξωτερικής φιλίας, όμως δεν επιδίδονται στα ίδια **ποιητικά γένη**: ο **Βεργίλιος** είναι ο ποιητής **1/** του ηρωικού και διδακτικού **έπους** και **2/** του ποιμενικού **ειδυλλίου**, ο **Οράτιος** εκπροσωπεί τη **λυρική** δημιουργία, ενώ **οι τρεις άλλοι** καλλιεργούν κυρίως την **ελεγεία**. Όλοι τους ανήκουν στη χορεία των κορυφαίων καλλιτεχνών της παγκόσμιας λογοτεχνίας. Τα έργα τους παρέμειναν αθάνατα στο διάβα του χρόνου, συγκίνησαν και ενέπνευσαν και εξακολουθούν και σήμερα να διαβάζονται και να θαυμάζονται.  [3] Ο **Πόπλιος Βεργίλιος Μάρων** (70-19 π.Χ.) είναι αναμφίβολα ο «εθνικός ποιητής» των Ρωμαίων:  **Α/** η ***Αινειάδα*** του (Aeneis), που αποτελεί ίσως το «πιο κλασικό έργο όχι μόνο της ρωμαϊκής αλλά και ολόκληρης της ευρωπαϊκής λογοτεχνίας», είναι ένας πολύπλοκος και πολυδιάστατος συνδυασμός της *Οδύσσειας* και της *Ιλιάδας* σε καλλιμαχικές διαστάσεις και αναγνωρίστηκε εξαρχής ως το εθνικό έπος των Ρωμαίων. **Θέμα του έργου** είναι η αναχώρηση του Αινεία ‒ του μυθικού γενάρχη των Ρωμαίων ‒ από την Τροία, οι περιπλανήσεις του και η εγκατάστασή του στο Λάτιο.  **Β/** Το υπέροχο ταλέντο του Βεργιλίου είναι άμεσα διαπιστώσιμο και στις δύο προγενέστερες συλλογές του: στις δέκα βουκολικές ***Εκλογές*** (*Eclogae*) και **Γ/** στα τέσσερα βιβλία των ***Γεωργικών*** (*Georgica*). **Λογοτεχνικό πρότυπο** των *Εκλογών* είναι ο ελληνιστικός Θεόκριτος (*Ειδύλλια*), ενώ των *Γεωργικών* ο αρχαϊκός Ησίοδος (*Έργα και ημέραι*). Τα *Γεωργικά* υπηρετούν σαφώς την πρόθεση του Αυγούστου για ενίσχυση της υπαίθρου.  **Δ/** Η **παρουσία του Βεργιλίου** διαπιστώνεται πληθωρική στην Ύστερη Αρχαιότητα, το Μεσαίωνα και τους Νεότερους Χρόνους: **αντιγράφεται** και **σχολιάζεται** εκτενώς, **μεταφράζεται** επανειλημμένα και **γίνεται πηγή και πρότυπο** αναρίθμητων λογοτεχνών, από τον Αυγουστίνο μέχρι το Δάντη και τον Πετράρχη, το Σίλλερ και τον Πούσκιν.  [4] Λίγο νεότερος ο **Κόιντος Οράτιος Φλάκκος** (65 π.Χ. - 8 μ.Χ.), ο «άριστος τολμητίας των λέξεων» (Κοϊντιλιανός), δίκαια καυχιόταν ότι «πρώτος αυτός μετέφερε **το αιολικό άσμα**» στη Ρώμη. Έχοντας σπουδάσει στην Αθήνα δημιουργεί τις ***Επωδούς*** (*Epodi*) με πρότυπο τον ιαμβογράφο Αρχίλοχο και τις ***Ωδές*** (*Carmina*) με πρότυπα τους λυρικούς Αλκαίο, Ανακρέοντα, Πίνδαρο, Σαπφώ κ.ά. Οδηγεί τη ρωμαϊκή σάτιρα στην πλήρη της ωρίμανση (***Sermones***) και καθιερώνει το είδος της ποιητικής επιστολής (της οποίας είναι «ευρετής») σε κλασική ρωμαϊκή δημιουργία (***Epistulae***· διάσημη είναι η τεχνοκριτική επιστολή 2,3, η γνωστή ως ***Ποιητική τέχνη***: *Ars poetica*). Το μεγαλείο του λυρισμού του Ορατίου αναγνωρίσθηκε ήδη από τους συγχρόνους του, αφού σ’ αυτόν ανέθεσε ο Αύγουστος τη σύνθεση του ***Ύμνου της Εκατονταετίας*** (*Carmen saeculare*) για την επίσημη έναρξη της «pax Augusta» το 17 π.Χ. Τα ευάριθμα και σύντομα ποιήματα του Ορατίου, καίτοι συχνά αρκετά δυσνόητα, αποτελούν κομψοτεχνήματα ποιητικής μικροτεχνίας.  [5] Η τριάδα των κορυφαίων ρωμαίων **ελεγειακών**, του **Τιβούλλου** (περ. 50-19 π.Χ.), του **Προπερτίου** (περ. 50-γέννηση Χριστού) και του **Οβιδίου** (43 π.Χ. - 17 μ.Χ.), μεταμόρφωσε πλήρως την ελληνική ελεγεία. Ο πιο καθαρός και κομψός από όλους είναι ο **Τίβουλλος**· ο πιο πρωτότυπος, σκοτεινός και σύγχρονος ο **Προπέρτιος**· ο πιο πνευματώδης και ελευθερόστομος ο **Οβίδιος**. Και οι τρεις **εμπνέονται από** τη «λεπταλέη Μούσα» και από τις αγαπημένες τους που αναφέρονται με ψευδώνυμο (ο Τίβουλλος από τη Δηλία και τη Νέμεση, ο Προπέρτιος από την Κυνθία, ο Οβίδιος από την Κόριννα). Στην κεντρική **θεματολογία** **της «ερωτικής στράτευσης»** συνδυάζεται 1/ η λογοτεχνική σύμβαση και 2/ το γνήσιο βίωμα. Με τους τρεις αυτούς ποιητές η **ελεγεία** οδηγήθηκε σε τέτοιο ύψος, ώστε δίκαια μετά από περίπου εκατό χρόνια ο Κοϊντιλιανός να καυχιέται: «*και στην ελεγεία ακόμη προκαλούμε τους Έλληνες*».  [6] Ο **Οβίδιος** επιπλέον επινόησε και καλλιέργησε **νέα ποιητικά είδη**: **1/** την πλαστή ποιητική μυθολογική επιστολή (***Ηρωίδες****: Heroides*), **2/** το καλλωπιστικό έπος (***Καλλυντικά του προσώπου****: Medicamina faciei*), **3/** το «αιτιολογικό» εορτολόγιο (***Fasti***) και **4/** την ποίηση της εξορίας (***Θλιβερά****: Tristia* και***Επιστολές από τον Πόντο****: Epistulae ex Ponto*). Ο ίδιος, αξιοποιώντας ελληνικά πρότυπα, δημιούργησε μια μυθολογική *Αντι-Αινειάδα*, τις ***Μεταμορφώσεις*** (*Metamorphoseon libri*): πρόκειται για **α/** ένα **έπος** 15 βιβλίων και 12.000 στίχων, **β/** ένα καλλιτεχνικό μωσαϊκό περίπου 250 μυθολογικών ψηφίδων, **γ/** με στοιχεία από την ιστορία, την ελεγεία, τη ρητορεία, την τραγωδία, το επύλλιο, την παρωδία και τη φιλοσοφία. **Κοινό χαρακτηριστικό των μύθων** είναι η μεταμόρφωση των ηρώων. Οι *Μεταμορφώσεις*, παρά την έκτασή τους, διαβάζονται ευχάριστα χάρις στην ελκυστική έκφραση και στο ποικίλο και ευχάριστο περιεχόμενό τους. | [1]  Οι ποιητές των αυγούστειων χρόνων  [2]  Το ποιητικό γένος που ο καθένας τους καλλιεργεί  [3] **Βεργίλιος** [: έπος, ποιμενικό ειδύλλιο]  **Α/** *Αινειάδα*: πηγή έμπνευσης, θέμα του έργου  **Β/** *Εκλογαί:* ποιητικό είδος, λογοτεχνικό πρότυπο  **Γ/** *Γεωργικά*: λογοτεχνικό πρότυπο, πρόθεση  **Δ/** Η πρόσληψη του Βεργιλίου  [4] **Οράτιος** [:λυρική δημιουργία/ αιολικό άσμα]  - *Επωδοί*: πρότυπο  - *Ωδές*: πρότυπα  - *Sermones*: ρωμαϊκή σάτιρα  - *Epistulae /Ποιητική τέχνη*: ποιητική επιστολή  - *Ύμνος της Εκατονταετίας*  [*pax* = ειρήνη]  [*ευάριθμα* = λιγοστά]  [5] **Ελεγειακοί ποιητές**  - Τίβουλλος  - Προπέρτιος  - Οβίδιος  - θεματολογία  [6] **Οβίδιος**  - Ποια νέα ποιητικά είδη καλλιέργησε;  - Τα έργα του: *Ηρωίδες, Καλλυντικά του προσώπου, Θλιβερά, Επιστολές από τον Πόντο*  - Οι ***Μεταμορφώσεις***: είδος, περιεχόμενο, στοιχεία από, χαρακτηριστικά των μύθων |

**2.2.2. Πεζογραφία**

|  |  |
| --- | --- |
| [1] Εάν η *Αινειάδα* του Βεργιλίου αποτελεί μια ποιητική καταγραφή των ιστορικών καταβολών και πεπρωμένων της Ρώμης, ο **Τίτος Λίβιος** (59 π.Χ. - 17 μ.Χ.) ανέλαβε και διεκπεραίωσε την κορυφαία πεζογραφική παρουσίαση της ιστορικής διαδρομής της «αιώνιας Πόλης» από την ίδρυσή της (γι’ αυτό και το έργο τιτλοφορούνταν ***Ab urbe condita***) ως το 9 π.Χ. σε 142 βιβλία. **Έννοιες** όπως: **1/** το «mos maiorum», **2/** η «pietas», **3/** η «virtus» είναι κεντρικά νήματα που διατρέχουν τη ρητορική και τραγική ιστοριογραφία του.  [2] Στο χώρο της αυγούστειας πεζογραφίας αξίζει να αναφερθεί επίσης και ο επιστήμονας λογοτέχνης **Βιτρούβιος** με το εξειδικευμένο σύγγραμμά του ***Για την αρχιτεκτονική*** (*De architectura*) που αποδεικνύει τις προχωρημένες αρχιτεκτονικές γνώσεις και ευαισθησίες της εποχής. | [1] **Τίτος Λίβιος**  - *Ab urbe condita*:  ποιες έννοιες κυριαρχούν στην ιστοριογραφία του;  [2] **Βιτρούβιος**  - *Για την αρχιτεκτονική* |